b'\n_START_ARTICLE_\nAivar Riisalu\n_START_PARAGRAPH_\nAivar Riisalu (s\xc3\xbcndinud 13. m\xc3\xa4rtsil 1961 M\xc3\xa4rjamaal) on eesti laulja, poliitik ja \xc3\xa4rimees, alates 9. novembrist 2017 Tallinna abilinnapea._NEWLINE_Ta on l\xc3\xb5petanud Tallinna Pol\xc3\xbctehnilise Instituudi 1984. aastal \xc3\xb6konomistina._NEWLINE_Tuntust kogus ta ansambli Meie Mees solistina._NEWLINE_Ta oli Eesti Maarahva \xc3\x9chenduse liige 1993\xe2\x80\x931996 ning Keskerakonna liige 1996\xe2\x80\x932014, kust astus v\xc3\xa4lja septembris 2014. P\xc3\xa4ev hiljem teatas oma liitumisest Isamaa ja Res Publica Liiduga, kust lahkus novembris 2017, et asuda Keskerakonna juhitava linnavalitsuse abilinnapeaks. Veebruaris 2018 v\xc3\xb5eti Riisalu taas Keskerakonda vastu. _NEWLINE_Riisalu oli XI Riigikogu liige, p\xc3\xa4\xc3\xa4sedes parlamenti Euroopa Parlamendi liikme Siiri Oviiri asendusliikmena. 2011. aasta Riigikogu valimistel kogus Riisalu 2195 h\xc3\xa4\xc3\xa4lt ja sai sellega XII Riigikogu liikmeks. Kandideeris 2019 aasta riigikogu valimistel keskerakonna nimekirjas, saavutas varasemaga v\xc3\xb5rreldes suhteliselt m\xc3\xb5\xc3\xb5duka tulemuse._NEWLINE_Aivar Riisalu oli AS Hansabalt juhatuse esimees 2001\xe2\x80\x932007, Tallinna Mustam\xc3\xa4e linnaosa vanem 2004, AS Bit (n\xc3\xbc\xc3\xbcd kirjastus Avita) juhatuse esimees 1999\xe2\x80\x932001, 1993 aastal  \xc3\xbcks AS Alexela asutajalikmetest ja AS Autok\xc3\xbctus juhatuse esimees 1994\xe2\x80\x931999.  Riigikogu andmetel on ta 2009. aasta seisuga 15 \xc3\xa4ri\xc3\xbchingu juhatuse v\xc3\xb5i n\xc3\xb5ukogu liige. 2000\xe2\x80\x932001 andis v\xc3\xa4lja huumoriajakirja Pikker._NEWLINE_Ta on innukas Kaitseliidu liige ja S\xc3\xb5jalis-Sportliku Seltsi Erna juhatuse liige. Kaitseliidus on Riisalu olnud M\xc3\xa4nniku malevkonna pealiku abi._NEWLINE_Aastal 2006 osales Riisalu saates "Tantsud t\xc3\xa4htedega", kus tema partner oli v\xc3\xb5istlustantsija Kristina Tennokese. Tantsusaates j\xc3\xb5udis ta neljandale kohale._NEWLINE_Samal aastal juhtis ta Kanal 2 mitme tunni pikkust aastavahetusprogrammi koos Elo M\xc3\xb5ttuse ja Mart Sanderiga._NEWLINE_Ta juhtis m\xc3\xb5nda aega telesaadet "Kaua v\xc3\xb5ib!"._NEWLINE_Ta on O\xc3\x9c Kuutsem\xc3\xa4e Puhkekeskus osanik ja juhatuse liige.'